**У П У Т С Т В О**

**о начину одређивања бирачких места[[1]](#footnote-1)**

(пречишћен текст)

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се прописује начин за одређивање бирачких места у поступку спровођења избора за народне посланике, односно избора за председника Републике (у даљем тексту: избори).

**II. ОДРЕЂИВАЊЕ БИРАЧКИХ МЕСТА**

**Надлежност за одређивање бирачких места**

**Члан 2.**

(1) Општинска изборна комисија, градска изборна комисија и изборна комисија градске општине Града Београда (у даљем тексту: локална изборна комисија) одређује бирачка места на којима ће се гласати на изборима, изузев бирачких места у заводима за извршење кривичних санкција и у иностранству.

(2) Републичка изборна комисија (у даљем тексту: Комисија) одређује бирачка места на којима ће се гласати на изборима у заводима за извршење кривичних санкција и у иностранству.

(3) Комисија утврђује на којим бирачким местима ће гласати бирачи који се на дан гласања налазе на одслужењу војног рока, на војној вежби или на школовању у јединицама или установама Војске Србије.

**Предлагање бирачких места**

**Члан 3.**

(1) Општинска/градска управа доставља локалној изборној комисији образложени предлог за одређивање бирачких места, најкасније седам дана од дана кад је одлука о расписивању избора ступила на снагу.

(2) Министарство надлежно за правосуђе, односно министарство надлежно за спољне послове доставља Комисији предлог за одређивање бирачких места у заводима за извршење кривичних санкција, односно иностранству, најкасније 22 дана пре дана гласања.

(3) Министарство надлежно за вођење бирачког списка доставља Комисији предлог за утврђивање бирачких места на којима ће гласати бирачи који се на дан гласања налазе на одслужењу војног рока, на војној вежби или на школовању у јединицама или установама Војске Србије.

(4) Предлог из става 3. овог члана министарство надлежно за вођење бирачког списка сачињава у сарадњи са општинским/градским управама на основу података које им доставља министарство надлежно за одбрану.

**Начин утврђивања предлога бирачких места од стране општинске/градске управе**

**Члан 4.**

(1) Бирачко место одређује се тако да буде приступачно бирачима и да им омогући да без тешкоћа гласају.

(2) Бирачко место може да обухвати део насељеног места, једно насељено место или више насељених места.

(3) Бирачко место одређује се за гласање највише 2.500, а најмање 100 бирача.

(4) У изузетним случајевима, бирачко место се уз сагласност Комисије може одредити и за више од 2.500 бирача ако не постоје просторни услови да се отвори више бирачких места, односно за мање од 100 бирача ако би због просторне удаљености или неповољног географског положаја становницима одређеног места било знатно отежано гласање на другом бирачком месту.

(5) Предлог за одређивање бирачких места садржи број бирача по предложеним бирачким местима.

(6) Ако се предлаже одређивање бирачког места са више од 2.500 бирача, односно са мање од 100 бирача, општинска/градска управа уз предлог бирачких места доставља и сагласност Комисије за одређивање ових бирачких места.

(7) За свако бирачко место одређује се:

1) број бирачког места;

2) назив бирачког места (назив објекта у којем се налази бирачко место);

3) адреса бирачког места (назив насељеног места, улица и кућни број);

4) подручје са којег гласају бирачи на том бирачком месту (улица, кућни број, село, заселак, насеље и сл.).

(8) Решење се доноси према Обрасцу БМ-1, који је саставни део овог упутства.

**Објекти у којима се налазе бирачка места**

**Члан 5.**

(1) За бирачка места се одређују просторије у објектима у јавној својини, а само изузетно и просторије у објектима у приватној својини.

(2) За бирачко место може бити одређен објекат у приватној својини само ако у насељеном месту не постоји објекат у јавној својини или ако објекат у јавној својини не испуњава услове из члана 6. овог упутства.

(3) За бирачко место се, по правилу, одређује просторија у приземљу/партеру објекта.

(4) За бирачко место не може бити одређена просторија у верском објекту, објекту у власништву политичке странке или објекту који користи политичка странка, као ни у објекту у власништву кандидата за народног посланика или члана његове породице, односно кандидата за председника Републике или члана његове породице.

(5) Сви објекти у којима се налазе просторије одређене као бирачка места, без обзира да ли су у јавној или приватној својини, док траје гласање сматрају се објектима у јавној употреби у смислу закона који уређује кретање уз помоћ пса водича.

**Површина просторије за гласање**

**Члан 6.**

(1) Просторија која се одређује за бирачко место са мање од 1.000 бирача треба да буде површине од најмање 30 метара квадратних.

(2) Просторија која се одређује за бирачко место са 1.000 и више бирача треба да буде површине од најмање 50 метара квадратних.

**Приступачност бирачких места**

**Члан 7.**

(1) Приступачност бирачког места подразумева да прилаз до објекта у којем је једно или више бирачких места и пешачки прелаз буду без препрека, да постоји паркинг место за особе са инвалидитетом, да је улаз у објекат у равни са тротоаром или да постоји адекватан начин за савладавање препрека, да врата на објекту омогућавају несметани улаз, да је омогућено кретање у објекту у једном нивоу или да постоји могућност несметане вертикалне комуникације, као и да су обезбеђене форме информација и комуникација са бирачима.

(2) Податке о приступачности прикупљају и обрађују општинске/градске управе, министарство надлежно за правосуђе и министарство надлежно за спољне послове за свако бирачко место на обрасцу „Подаци о приступачности бирачког места“ који је у прилогу и саставни је део овог упутства.

(3) Подаци о приступачности бирачких места прикупљају се и обрађују у циљу анализе података и утврђивања, односно предлагања мера за унапређење приступачности бирачких места, а у циљу побољшања услова под којим бирачи остварују своје изборно право на бирачким местима, са посебним акцентом на унапређење положаја бирача који су особе са инвалидитетом.

(4) Приликом предлагања бирачких места, општинска/градска управа доставља локалној изборној комисији извештај са подацима о приступачности бирачких места, који садржи податке из образаца из става 2. овог члана.

(5) Извештај из става 4. овог члана министарство надлежно за правосуђе и министарство надлежно за спољне послове достављају Комисији.

(6) Након доношења одлуке о одређивању бирачких места на којима ће се гласати на изборима, извештај из става 4. овог члана општинске/градске управе достављају Комисији.

(7) У случају доношења одлуке о измени и/или допуни одлуке о одређивању бирачких места којом се мења објекат у којем је било одређено бирачко место или се додаје ново бирачко место, општинска/градска управа локалној изборној комисији доставља само попуњени образац из става 2. овог члана. Након доношења одлуке о измени и/или допуни одлуке о одређивању бирачких места, попуњени образац из става 2. овог члана доставља се и Комисији.

**Начин утврђивања предлога бирачких места од стране министарства надлежног за правосуђе**

**Члан 8.**

(1) Бирачко место у заводу за извршење кривичних санкција се, по могућности, одређује за гласање највише 2.500, а најмање 100 бирача.

(2) У изузетним случајевима, бирачко место се може одредити и за више од 2.500 бирача ако не постоје просторни услови да се отвори више бирачких места, односно за мање од 100 бирача.

(3) Предлог за одређивање бирачких места садржи број бирача по предложеним бирачким местима.

(4) За свако бирачко место у заводу за извршење кривичних санкција одређује се:

1) број бирачког места;

2) назив бирачког места (назив завода за извршење кривичних санкција);

3) адреса бирачког места (назив насељеног места, улица и кућни број);

4) подручје са којег гласају бирачи на том бирачком месту.

(5) Решење се доноси према Обрасцу БМ-2, који је саставни део овог упутства.

**Начин утврђивања предлога бирачких места од стране министарства надлежног за спољне послове**

**Члан 9.**

(1) Бирачко место у иностранству се, по могућности, одређује за гласање највише 2.500, а најмање 100 бирача.

(2) Бирачко место се, по правилу, одређује у објекту дипломатско-конзуларног представништва Републике Србије.

(3) Бирачко место се одређује за гласање бирача са боравиштем на територији државе у којој се налази бирачко место као и за гласање бирача који су у пријави за гласање у иностранству навели да желе да гласају у држави у којој се одређује бирачко место.

(4) Предлог за одређивање бирачких места садржи број бирача по предложеним бирачким местима.

(5) За свако бирачко место у иностранству одређује се:

1) број бирачког места;

2) назив државе у којој је бирачко место;

3) назив бирачког места (назив дипломатско-конзуларног представништва Републике Србије или другог објекта у којем је бирачко место);

4) адреса бирачког места (назив државе, назив града, улица и кућни број);

5) подручје са којег гласају бирачи на том бирачком месту.

(6) Решење се доноси према Обрасцу БМ-3, који је саставни део овог упутства.

**Рок за одређивање бирачких места**

**Члан 10.**

(1) Одлуку о одређивању бирачких места на којима ће се гласати на изборима, локална изборна комисија доноси најкасније десет дана од дана ступања на снагу одлуке о расписивању избора.

(2) Одлуку о одређивању бирачких места на којима ће се гласати у заводима за извршење кривичних санкција и у иностранству, Комисија доноси најкасније 20 дана пре дана гласања.

(3) Одлуку о утврђивању бирачких места на којима ће гласати бирачи који се на дан гласања налазе на одслужењу војног рока, на војној вежби или на школовању у јединицама или установама Војске Србије, Комисија доноси по добијању предлога министарства надлежног за вођење бирачког списка.

**Измене и допуне одлуке о одређивању бирачких места**

**Члан 11.**

(1) Одлуку о измени и/или допуни одлуке о одређивању бирачких места на којима ће се гласати на изборима доноси локална изборна комисија.

(2) Одлуку о измени и/или допуни одлуке о одређивању бирачких места на којима ће се гласати у заводима за извршење кривичних санкција и у иностранству доноси Комисија.

(3) Ако је након закључења бирачког списка донета одлука о измени и/или допуни одлуке о одређивању бирачких места локална изборна комисија односно Комисија дужна је да о томе без одлагања обавести орган надлежан за достављање позива за гласање, у смислу члана 86. Закона о избору народних посланика, који је дужан да бирачима на које се односи извршена измена односно допуна бирачког места достави нови позив за гласање.

**Објављивање одлуке о одређивању бирачких места**

**Члан 12.**

Одлуку о одређивању бирачких места, односно одлуку о измени и/или допуни одлуке о одређивању бирачких места, локална изборна комисија, односно Комисија објављује на веб-презентацији Комисије, без одлагања, а најкасније у року од 24 часа од завршетка седнице на којој је одлука донета.

**III. ИСТОВРЕМЕНО СПРОВОЂЕЊЕ ИЗБОРА**

**Правила у вези са бирачким местима код истовременог спровођења избора**

**Члан 13.**

(1) Ако се истовремено спроводе избори за народне посланике и избори за председника Републике, гласа се на бирачким местима која су одређена за гласање на изборима за народне посланике.

(2) Ако се истовремено са изборима за народне посланике и/или изборима за председника Републике спроводе и избори за одборнике скупштина јединица локалне самоуправе, гласа се на бирачким местима која су одређена за гласање на изборима за народне посланике.

(3) Ако се истовремено са изборима за народне посланике и/или изборима за председника Републике спроводе и избори за одборнике скупштина јединица локалне самоуправе, за бирачко место не може бити одређена просторија у власништву кандидата за одборника или члана његове породице.

**IV. ЗАВРШНA ОДРЕДБA**

**Објављивање и ступање на снагу упутства**

**Члан 14.**

(1) Ово упутство се објављује у „Службеном гласнику Републике Србије“ и на веб-презентацији Комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

1. „Службени гласник РС“, број 91/23. [↑](#footnote-ref-1)